Predkladacia správa

V dňoch 19. až 22. júla 2004 sa uskutoční v Sorrente (Taliansko) 56. zasadnutie členských krajín Medzinárodného dohovoru o regulácii lovu veľrýb a Protokolu zmien a doplnkov.

Medzinárodný dohovor o regulácii lovu veľrýb (ďalej len „dohovor“) bol podpísaný vo Washingtone 2. 12. 1946. Dohovor nadobudol platnosť v roku 1948, v roku 1956 bol text doplnený Protokolom zmien a doplnkov. Depozitárom dohovoru je vláda Spojených štátov amerických.

Dohovor bol uzavretý kvôli náležitej ochrane populácií veľrybotvarých cicavcov - kitovcov, čo by umožnilo správny rozvoj veľrybárskeho priemyslu. Tento dvojitý cieľ však dnes vytvoril z dohovoru miesto stretu medzi zástancami ochrany kitovcov a propagátormi veľrybárstva.  

Dohovor pozostáva z dvoch záväzných častí, samotného textu, ktorý definuje pravidlá, podľa ktorých pracuje Medzinárodná veľrybárska komisia (International Whaling Commission - IWC) a plánu aktivít, ktorý upravuje ochranu a využívanie zdrojov kitovcov. Komisia je tvorená zástupcami zmluvných vlád (jeden zástupca z každej zmluvnej vlády), jej stály sekretariát sídli v Cambridge, UK.

Finančné pravidlá komisie vyžadujú od zmluvných vlád platenie ročných členských príspevkov. Pre Slovenskú republiku predstavuje členský príspevok sumu 15 750 libier, t. j. cca 945 000 Sk.

	Komisia sa každý rok v máji alebo júni schádza na pravidelných zasadnutiach a prehodnocuje dodržiavanie opatrení stanovených v pláne aktivít za uplynulý rok. Na zasadnutí v roku 1982 odsúhlasila dočasné moratórium na komerčný lov kitovcov, ktoré nadobudlo platnosť v roku 1986 a doposiaľ trvá. Súčasťou uznesenia o moratóriu bolo, že komisia vykoná súhrnné hodnotenie vplyvov tohto rozhodnutia na populáciu kitovcov a zváži zmenu tohto rozhodnutia a stanoví iné lovné limity. 

	Na programe 56. zasadnutia sa bude prerokovávať 12  dokumentov a 5 správ viacerých výborov. Medzi uvedenými dokumentmi sú napr. návrhy na chránené oblasti pre kitovce (whale sanctuaries), kde by platil zákaz komerčného lovu, návrhy týkajúce sa lovu kitovcov domorodými obyvateľmi alebo spolupráca s inými organizáciami.     

Účasť Slovenskej republiky na zasadnutí podporí snahy o zachovanie nenahraditeľných prvkov ekosystémov v medzinárodnom meradle a je v súlade s našou zahraničnou environmentálnou politikou. 

Dohovor je v súlade s čl. 7 ods. 4 Ústavy Slovenskej republiky medzinárodnou zmluvou prezidentskej povahy a podľa čl. 7 ods. 5 Ústavy SR nebude mať prednosť pred zákonmi.

Vláda Slovenskej republiky prerokovala na svojom 89. zasadnutí dňa 16. júna 2004 „Návrh na pristúpenie Slovenskej republiky k Medzinárodnému dohovoru o regulácii lovu veľrýb (Washington, 2. december 1946) a Protokolu zmien a doplnkov (Washington, 19. november 1956)“ a súhlasila s prístupom. Národná rada Slovenskej republiky dňa 30.júna 2004 rovnako vyslovila súhlas s pristúpením Slovenskej republiky k Medzinárodnému dohovoru o regulácii lovu veľrýb (Washington, 2. december 1946) a Protokolu zmien a doplnkov (Washington, 19. november 1956).

Doložka finančných, ekonomických, environmentálnych vplyvov a vplyvov na zamestnanosť sa nevypracováva.

Za Slovenskú republiku sa na rokovaniach konferencie zúčastnia:

Henrieta Baloghová,  zamestnankyňa MŽP SR, odboru ochrany prírody a krajiny,
Jozef Mikloško, veľvyslanec SR v Taliansku,
Martina Badidová, zástupkyňa Greenpeace.
Účasť zástupcov delegácie SR bude hradená z finančných prostriedkov vysielajúcich organizácií.